**Protokoll 3 2019 – Styremøte i NBfU region øst**

Tid: 18:00

Sted: Skype

Til stede: Ingvild Bye, William Skauen, Silje Solvang, Guro Helene Sørdalen, Henning Knudsen, Vegard Ramstad Johannessen, Kristoffer Lium

Ordstyrer: Ingivld Bye

Referent: Silje Solvang

# **Sak 16/2019 – Økonomi**

Silje redegjorde for regionens økonomi. Vi har 294 401,67 kroner på konto per 10.06.2019. 2 ubetalte egenandeler gjenstår etter Lisebergturen, noe Ingvild har ansvar for å samle inn. Innen nær fremtid får vi også overført 23 236kr av region Vest, da region Øst la ut for begge regionene på Lisebergturen. Silje skal begynne på skyggeregnskapet til region Øst iløpet av uka, og legger det ut i Dropbox når det er ferdig.

**Vedtak:** Ingvild Bye tar videre ansvar for å samle inn de siste deltakeravgiftene for Lisebergturen. Silje Solvang begynner med skyggeregnskapet til region Øst.

# **Sak 17/2019 – Evaluering av Lisebergturen 2019**

Styret evaluerte gjennomføringen av Lisebergturen. Vi gikk igjennom de faktiske utgiftene til arrangementet, som gledelig var lavere enn budsjettert. Grunnen til dette var lavere kostnader for inngang på Liseberg enn forventet, samt ellers gode økonomihåndteringer. Vi gikk også igjennom de muntlige svarene på evalueringsrunden vi hadde søndagen før vi dro hjem fra Gøteborg. Det var mange positive tilbakemeldinger, samt noen endringsforslag. Endringsforslagene baserte seg på å få lenger tid i byen i Gøteborg, noe styret ser vanskeligheter med, da det er såpass mange hensyn å ta. Det kom også forslag om å kjøpe periodebilletter til bruk på kollektivtransport i Gøteborg hele helgen. Styret ser dette som lite nødvendig, med tanke på både den høye prisen, og det lave behovet for kollektivtransport. Liseberg ligger i gangavstand fra hotellet, og buss/trikk vil derfor kun bli brukt fram og tilbake til togstasjonen. Styret sier seg enige i at dagens løsning gir best utbytte for alle.

**Vedtak:** Styret takket arrangementkomiteen for et godt gjennomført arrangement og vi gleder oss allerede til neste års Lisebergtur. Saken tas til orientering.

# **Sak 18/2019 – Flykurs 2019**

Silje redegjorde for forberedelsene til årets flykurs som avholdes 23. – 25. August. Hun gikk igjennom alle forberedelsene som er gjort, samt hva som er igjen av forberedelser. Hotell på Notodden og Gardemoen er allerede booket, samt flysimulator, seilfly og foredragsholder. Det som gjenstår er å bestille bussbiletter og sende ut invitasjon med dato for påmelding. Det ble også gladlig kommentert at Notodden hotell, der vi skal bo fra fredag til lørdag støtter iCare prosjektet til Blindeforbundet, noe vi er veldig glade for.

**Vedtak:** Arrangementkomiteen er i full gang med forberedelsene til flykurset. Invitasjonen vil bli sendt ut til medlemmene våre på Facebook-siden og på e-post iløpet av uka. Påmeldingen vil starte rett under 2 uker etter invitasjonen.

# **Sak 19/2019 – Kaffekurs 2019**

Henning redegjorde for forberedelsene til årets kaffekurs som avholdes i Oslo 25. – 27. Oktober. Vi har booket et hotell som ligger litt mindre sentralt i Oslo for å holde hotellkostnadene nede. Derfor ble det Thon Hotel Linde, noe vi tror blir veldig bra! Hotellkostnadene ble på ca. 19 000 kr for 11 dobbeltrom. Arrangementkomiteen har vært i kontakt med vår kontaktperson fra Madisons angående selve kurset. Helgens fellesledsagere ble Anette, Jørgen og kanskje Inger.

**Vedtak:** Arrangementkomiteen til årets kaffekurs er godt i gang med forarbeidet til kurset. Foredragsholder, hotell og fellesledsagere er ordnet. Arrangementkomiteen har i oppgave å formidle til resten av styret når kaffe-forkurset til arrangementkomiteen skal bli. Saken tas til orientering.

# **Sak 20/2019 – Årsmøtet 2020**

Styret fastsatte datoen 6. – 8. Mars for årsmøtet 2020. Dette med hensyn til Blindeforbundets Aktiv vinter, Riderrennet og påskeferien. Hvor årsmøtet blir, lar vi prisene styre på Black Friday 2019.

**Vedtak:** Årsmøtet 2020 vil bli avholdt 6. – 8. Mars 2020.

# **Sak 21/2019 – Julebord 2019**

En arrangementkomite bestående av Vegard, William og Ingvild blir satt ned. De har ansvar for planlegging og gjennomføring av julebordet som avholdes andre helgen i Desember på Hurdal syn- og mestringssenter.

# **Sak 22/2019 Søke kursmidler via LNU Herreløs arv**

Styret har lyst til å gjennomføre et friluftslivkurs der aktiviteter som padling, tandemsykling og andre friluftslivsaktiviteter ble diskutert. Silje og Ingvild får i hovedansvar å komme med et opplegg og søke midler for dette kurset. 25. Juni 2020 ble foreslått som en foreløpig dato til å arrangere kurset.

**Møte hevet:** 19:15

**Neste møte:** 8. september 2019